b'\n_START_ARTICLE_\nVoikkaan paperitehdas\n_START_PARAGRAPH_\nVoikkaan paperitehdas oli paperitehdas Kouvolan Voikkaalla, silloisessa Kuusankosken kaupungissa Pohjois-Kymenlaaksossa. Se oli toiminnassa l\xc3\xa4hes 110 vuoden ajan (1897\xe2\x80\x932006). _NEWLINE_Monien vuosikymmenien ajan tehdas oli Kymmene-konsernin lippulaiva, mutta Yhtyneiden Paperitehtaiden ja Kymmenen vuonna 1996 tapahtuneen fuusion j\xc3\xa4lkeen tehtaaseen ei en\xc3\xa4\xc3\xa4 panostettu. Tehtaan lopullisesta alasajosta ilmoitettiin helmikuussa 2006. Jo t\xc3\xa4t\xc3\xa4 ennen tehtaalta oli v\xc3\xa4hennetty l\xc3\xa4hes 500 ty\xc3\xb6paikkaa vuosikymmenen aikana. Tehdas tuotti p\xc3\xa4\xc3\xa4asiassa aikakausi- ja sanomalehtipaperia. _NEWLINE_Sellun valmistus tehtaalla lopetettiin jo 1964. Viimeisin hiomo, painehiomo (PGW), rakennettiin vuonna 1991. Uuden hiomon valmistumisen my\xc3\xb6t\xc3\xa4 tehtaan prosessij\xc3\xa4rjestelmiin jouduttiin tekem\xc3\xa4\xc3\xa4n huomattavia muutoksia. Suunnittelijana toimi muun muassa jyv\xc3\xa4skyl\xc3\xa4l\xc3\xa4inen insin\xc3\xb6\xc3\xb6ritoimisto Jyplan Oy. Uuden hiomon ohella tehtaalle oli suunnitteilla my\xc3\xb6s uusi paperikone (PK19), jonka suunnitelmat oli viety jo pitk\xc3\xa4lle. PK19 olisi sijainnut PK18:n hallin vieress\xc3\xa4. Suunnitelmat uudesta paperikonelinjasta romutettiin lopullisesti vuonna 1996 Yhtyneiden paperitehtaiden sek\xc3\xa4 Kymmenen fuusion j\xc3\xa4lkeen ja Voikkaalle kaavailtu paperikonelinja p\xc3\xa4\xc3\xa4dyttiin lopulta sijoittamaan Raumalle._NEWLINE_Tehdas ajettiin alas lopullisesti syyskuun 2006 loppuun menness\xc3\xa4. Lopettaminen johti tehtaalla 670 henkil\xc3\xb6n irtisanomisiin. Suurin osa tehtaan ty\xc3\xb6ntekij\xc3\xb6ist\xc3\xa4 kuului Paperiliiton Voikkaan osastoon n:o 36. Tehtaan viimeinen p\xc3\xa4\xc3\xa4luottamusmies oli Kari Haaraoja._NEWLINE_Voikkaan paperitehtaan viimeiset paperitonnit tuotettiin juuri ennen juhannusta 2006. PK16 myytiin Filippiineille, PK11 ja PK18 Turkkiin ja PK17 romutettiin._NEWLINE_YLE teki tehtaasta TV-dokumentin Kone 17, joka kertoi paperitehtaan paperikone seitsem\xc3\xa4ntoista alasajosta. Dokumentin jatko-osa Voikkaa sai ensi-iltansa lokakuussa 2007 ja kertoo ajasta, jolloin toiminta pys\xc3\xa4htyi ja ihmiset alkoivat etsi\xc3\xa4 uutta ty\xc3\xb6t\xc3\xa4.\n_START_SECTION_\nTehtaan tilojen uusi k\xc3\xa4ytt\xc3\xb6\n_START_PARAGRAPH_\nTehtaan tiloissa toimivat muun muassa energia- ja tietoliikennealan sek\xc3\xa4 teollisuuden palveluja tarjoava Empower, logistiikkayritys Kouvola Cargo Handling ja tavarank\xc3\xa4sittely-yritys KCH, mutta kumpikin on jo muuttanut pois Voikkaalta. Alkuvuodesta 2008 kes\xc3\xa4\xc3\xa4n 2010 alueella toimi ABB:n generaattori- ja moottoritehdas. My\xc3\xb6s parikymment\xc3\xa4 pienemp\xc3\xa4\xc3\xa4 yrityst\xc3\xa4, kuten rautatiekalustoa huoltava Ter\xc3\xa4spy\xc3\xb6r\xc3\xa4 Oy, on saanut toimitilat entisist\xc3\xa4 tehtaan tiloista, ja ne ty\xc3\xb6llist\xc3\xa4v\xc3\xa4t yhteens\xc3\xa4 noin 200 ty\xc3\xb6ntekij\xc3\xa4\xc3\xa4. Tehtaan tiloista kuitenkin kaksi kolmasosaa on viel\xc3\xa4 tyhjill\xc3\xa4\xc3\xa4n.\n_START_SECTION_\nRautatie ja kalusto\n_START_PARAGRAPH_\nTehdasalueella toimi vuosina 1918\xe2\x80\x931960 Kuusankosken ja Voikkaan tehdasalueet yhdist\xc3\xa4nyt 5,5 km:n mittainen kapearaiteinen Kuusankosken\xe2\x80\x93Voikan rautatie. Radasta on j\xc3\xa4ljell\xc3\xa4 suojeltu tallirakennus Voikkaan tehdasalueella sek\xc3\xa4 yksi moottoriveturi ja kaksi matkustajavaunua kunnostettuna ja k\xc3\xa4yt\xc3\xb6ss\xc3\xa4 Jokioisten museorautatiell\xc3\xa4. Lis\xc3\xa4ksi s\xc3\xa4ilyneen\xc3\xa4 ovat radalla liikenn\xc3\xb6ineet kaksi umpitavaravaunua sek\xc3\xa4 kaivinkoneen kuljetusta varten oleva raskaskuljetuslavetti._NEWLINE_Tehdasalueelle rakennettiin my\xc3\xb6s leve\xc3\xa4raiteinen Voikkaa\xe2\x80\x93Haarankallio-rata vuonna 1902 Savon radalta, Harjun aseman pohjoispuolelta. Kuusanniemest\xc3\xa4 tuleva, vuonna 1964 valmistunut Kouvola\xe2\x80\x93Kuusankoski-rata korvasi t\xc3\xa4m\xc3\xa4n yhteyden, joka purettiin lopulta vuonna 1981. Tehtaan vaihtoty\xc3\xb6t hoidettiin Kymiyhti\xc3\xb6n omilla vetureilla. Voikkaan rautatieaseman ratapiha on nyky\xc3\xa4\xc3\xa4n tehdasalueella toimivien yritysten, kuten Ter\xc3\xa4spy\xc3\xb6r\xc3\xa4 Oy:n, k\xc3\xa4yt\xc3\xb6ss\xc3\xa4._NEWLINE_Voikkaalta oli lyhyen aikaa rautatieyhteys my\xc3\xb6s Korialle Voikkaan vanhan sillan yli kes\xc3\xa4kuusta 1940 alkaen Koria\xe2\x80\x93Voikkaa-rataa pitkin. Rauhan tultua t\xc3\xa4m\xc3\xa4n radan kiskot purettiin pois kuitenkin jo vuonna 1945 ja Kuusankosken taajaman l\xc3\xa4nsireunaa halkova ratapenkka j\xc3\xa4i kevyenliikenteen v\xc3\xa4yl\xc3\xa4ksi.'